**ש"ח, מה** אסור לשחוק בשבת ויום טוב בכדור. הגה: ויש מתירין, ונהגו להקל.

(קנז) בכדור - בין אם היא של נייר או של עץ. שאין שם כלי עליו מחמת שראוי לשחוק בו, והוי כאבן שהוא מוקצה מגופו. ואפילו בטלטול בעלמא אסור לדעה זו.

(קנח) ויש מתירין - אפשר שטעמם, שכיון שעשוי לכך ומיוחד לזה בתמידות, לא שייך בו שם מוקצה...

**ילקו"י** לספרדים ההולכים כדעת מרן השלחן ערוך, אסור לגדולים לשחק בכדור בשבת וביום טוב, ואסור לטלטלו אפילו לצורך גופו או מקומו. והדין כן אף בכדור שעשאוהו מתחלה לשם משחק. ומכל מקום מותר להרשות לקטן [אפילו שהגיע לחינוך] לשחק במשחקים ובכדור בשבת, כי שמא מרן לא דיבר על הכדור בזמן הזה שיש לנו בתי חרושת למשחקים... ואף שנותן את המשחק בידים, ולכאורה עובר על איסור מוקצה לדעת מרן, מכל מקום חזי לאיצטרופי סברת הרמ"א, וגם סברת האומרים שבזמן הזה שיש בתי חרושת מיוחדים למשחקים, גם לדעת מרן אין דינם כמוקצה, ולכן יש להקל בנידון דידן...

שאר משחקים, כגון אבני פלא ולגו, או בובה ומכוניות קטנות, גם כן אסורים בטלטול לגדול, לדידן שקיבלנו הוראות מרן, ומכל מקום מותר להרשות לבניו הקטנים שלא הגיעו למצוות לשחק בשבת באבני פלא ובלגו...

צעצועים שנתפזרו בחדר, מותר לגדולים לאוספם במטאטא לארגז הצעצועים... והמיקל לאוספם ביד יש לו על מה לסמוך, שיש אומרים שבצעצועים שבזמנינו הנעשים בבתי חרושת אין בהם דין מוקצה...

**ש"ח, לט** אסור לטלטל בהמה, חיה ועוף...

(קמו) אסור לטלטל וכו' - דהם בכלל מוקצה כעצים ואבנים, דהא לא חזו.

**ילקו"י** כלבים קטנים, אף שהם מיוחדים להשתעשע בהם, אין לטלטלם בשבת וביום טוב. ואף אפרוח חי חשיב מוקצה, אף שהקטנים משחקים בו...

**שולחן שלמה** צפרים וכדומה או כלבים, שאנשים... רגילים לשחק בהם, כיון שתשמישם הוא לטלטל ממקום למקום, שפיר שרי, ואין זה מוקצה.